Diari Oficial de la Generalitat Valenciana


Sumari del DOGV 3109, del 28-10-1997 (1997/11696)

ORDRE de 17 d' octubre de 1997, de la Conselleria d'Agricultura, Pesca i Alimentació, per la qual es modifica l'Ordre de 8 de maig de 1995, sobre mesures fitosanitàries en les proximitats dels vivers productors de material de base.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3109

Data del DOGV
:   28-10-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/11289


Data del document
:   17-10-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

3607 ORDRE de 17 d' octubre de 1997, de la Conselleria d'Agricultura, Pesca i Alimentació, per la qual es modifica l'Ordre de 8 de maig de 1995, sobre mesures fitosanitàries en les proximitats dels vivers productors de material de base. [97/Q11126]
  
L'Ordre de 8 de maig de 1995 (DOGV de 27.06.95), de la Conselleria d'Agricultura, Pesca i Alimentació, sobre mesures fitosanitàries en les proximitats dels vivers de cítrics productors de material de base, estableix l'obligatorietat de l'arrancada dels arbres que es detectaren malalts de tristesa.
  
La posada en pràctica de les mesures previstes en l'ordre mencionada ha posat de manifest, entre altres assumptes, que en les parcel·les amb un elevat nombre d'arbres afectats de tristesa, l'arrancada obligatòria i posterior replantació dels arbres arrancats dóna lloc a parcel·les amb un arbrat d'edats molt diferents i de difícil explotació.
  
Per això, amb la consideració de l'oportunitat de modificar l'Ordre de 8 de maig de 1995 esmentada, a proposta de la Direcció General d'Investigació, Desenvolupament Tecnològic i Sanitat Vegetal, i fent ús de les competències inherents al meu càrrec,
  
ORDENE
  
Article únic
  
Es modifica l'Ordre de 8 de maig de 1995, de la Conselleria d'Agricultura, Pesca i Alimentació, sobre mesures fitosanitàries en les proximitats dels vivers productors de material de base, en els termes següents:
  
- En l'article 6, es modifica la redacció de l'apartat 5, que se substitueix per:
  
"Aquestes ajudes són cofinançades amb fons finalistes provinents del FEOGA-Orientació en un 70% i seran abonades a càrrec del programa 542.20, Investigació i Tecnologia Agrària, línia 00896, del pressupost de la Generalitat Valenciana.
  
L'import global màxim destinat a aquestes serà el que es publique anualment, d'acord amb les disponibilitats pressupostàries. Per a l'exercici pressupostari 1997, aquest import serà de 4.000.000 de pessetes.
  
En el cas que les sol·licituds amb dret a ajudes suposen un import global superior a l'assignat, es podrà procedir al prorrateig entre els beneficiaris de les subvencions."
  
- En l'article 7, es modifica el primer paràgraf, que se substitueix pels paràgrafs següents:
  
"El titular de l'explotació afectada podrà presentar la sol·licitud d'ajuda des del moment que els serveis competents li comuniquen la detecció del virus de la tristesa en arbres de la seua propietat, i en qualsevol cas, perquè es tramite amb efecte en l'exercici pressupostari, abans del 31 d'agost de l'any corresponent.
  
Les sol·licituds d'ajudes, dirigides al director general d'Investigació, Desenvolupament Tecnològic i Sanitat Vegetal, podran presentar-se en els serveis territorials de la Conselleria d'Agricultura, Pesca i Alimentació de la província respectiva o en qualsevol de les maneres establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hauran d'anar acompanyades dels documents següents:
  
a) Document que acredite la identitat fiscal del sol·licitant (fotocòpia compulsada del CIF o NIF de l'empresa).
  
b) Document que acredite la titularitat de l'explotació afectada, mitjançant qualsevol document públic admissible en dret.
  
El personal tècnic de la Conselleria realitzarà les comprovacions oportunes per a valorar la possible indemnització a l'arrancada."
  
- En l'article 7, es modifica el paràgraf tercer, que se substitueix per:
  
"Les sol·licituds es resoldran en el termini màxim de tres mesos a partir del moment en què el titular de l'explotació comunique als serveis territorials de la Conselleria d'Agricultura, Pesca i Alimentació de la província respectiva, que ha realitzat l'arrancada de la totalitat dels arbres malalts de la parcel·la", cosa que serà comprovada pels tècnics dels esmentats serveis territorials en el termini indicat, els quals emetran un document justificatiu de l'arrancada, que s'adjuntarà a l'expedient de pagament. En aquest document se certificarà el nombre d'arbres, amb varietat i edat, afectats per la tristesa i que la totalitat d'aquests arbres ha estat arrancada.
  
- S'introdueix un nou article 7.bis, amb la redacció següent:
  
"Les ajudes institucionals es podran concedir per a l'arrancada de la totalitat o de part dels arbres de la parcel·la o subparcel·la, quan el propietari interessat opte per aquesta possibilitat, sempre que, d'acord amb el que es disposa en aquesta ordre, s'haja detectat un nombre d'arbres afectats de tristesa que sobrepasse el 25 % del total de la parcel·la o subparcel·la i que el personal tècnic competent de la Conselleria d'Agricultura, Pesca i Alimentació, amb la comprovació prèvia de la ubicació dels arbres afectats en la parcel·la, considere oportuna l'arrancada total o parcial per a una explotació correcta de la finca."
  
DISPOSICIONS FINALS
  
Primera
  
Es faculta la Direcció General d'Investigació, Desenvolupament Tecnològic i Sanitat Vegetal perquè dicte les normes oportunes per a l'aplicació i el desenvolupament d'aquesta ordre.
  
Segona
  
Aquesta disposició vigeix des del mateix dia de la publicació en el Diari Oficial de la Generalitat Valenciana.
  
València, 17 d' octubre de 1997
  
La consellera d'Agricultura , Pesca i Alimentació,